EFF-LP uitgegooi oor ‘wit seun’-uitlatingMbuyiseni Ndlozi. Foto: Twitter Dean Macpherson, DA-LP, het tydens ŉ stemming oor die begrotingsoorsigverslag van die departement van kuns en kultuur opgestaan en daarop gewys dat Ndlozi nie in sy aangewese sitplek sit nie. Ndlozi het in die voorste ry gesit waar Julius Malema, leier van die EFF, en Floyd Shivambu, EFF-hoofsweep, gewoonlik sit. Ndlozi het opgestaan en terwyl hy na Macperson gewys het, gesê: “Ek sal nie gemonitor word deur ŉ wit seun nie.” John Steenhuisen, DA-hoofsweep, het beswaar aangeteken en die voorsittende beampte, Thoko Didiza, versoek om Ndlozi te dwing om die aanmerking terug te trek. Didiza het ingestem en Ndlozi gevra om dit terug te trek. Ndlozi het Didiza egter uitgedaag om die naam te noem van die persoon na wie hy glo verwys het. Volgens Ndlozi verbied die parlementêre reëls nie veralgemening nie. “Dit was ŉ veralgemening, ons sal nie deur wit seuns gemonitor word nie.” Didiza het Ndlozi hierna versoek om die Nasionale Vergadering te verlaat. Hy het geweier waarna hy verwyder is.